b'\n_START_ARTICLE_\nGr\xc3\xa5trost\n_START_SECTION_\nBeskrivelse\n_START_PARAGRAPH_\nGr\xc3\xa5trosten er en kraftig bygget trost med forholdsvis lang stjert.  Den er 25\xe2\x80\x9327\xe2\x80\x89cm lang, og har et vingespenn p\xc3\xa5 39\xe2\x80\x9342\xe2\x80\x89cm, p\xc3\xa5 st\xc3\xb8rrelse med svarttrosten.  Den veier om lag 100\xe2\x80\x89g._NEWLINE_Gr\xc3\xa5trosten er askegr\xc3\xa5 p\xc3\xa5 oversiden av hodet, nakken, overgumpen og p\xc3\xa5 sidene.  Ryggen er kastanjebrun, stjerten sort, mens buken og undergumpen er hvit med kraftige pilspissformede flekker.  Brystet er lyst beige med langsg\xc3\xa5ende streker.  Den har en lys \xc3\xb8yebrynsstrek, og er m\xc3\xb8rk mellom \xc3\xb8yet og nebbet.  Nebbet er guloransje med gr\xc3\xa5 nebbspiss.  Den har m\xc3\xb8rkegr\xc3\xa5 ben. Kj\xc3\xb8nnene er like i fj\xc3\xa6rdrakt.\n_START_SECTION_\nLyd\n_START_PARAGRAPH_\nHannens sang er en skvatrende \xc2\xabprating\xc2\xbb, iblant med et h\xc3\xb8yt, tynt \xc2\xabgiih\xc2\xbb.  Varsellyden er et kraftig, gjentatt \xc2\xabtsjakk\xc2\xbb. I hekketiden har den en skvattrende lyd som kan vare opp mot 3-4 sekunder n\xc3\xa5r den posisjonerer seg i territoriet sitt.\n_START_SECTION_\nUtbredelse\n_START_PARAGRAPH_\nGr\xc3\xa5trosten hekker i de nordlige delene av Europa, fra helt nord i Skandinavia til syd\xc3\xb8stlige Frankrike, nordlige Italia, Slovenia, Kroatia, Russland, nordlige Ukraina, deler av Kaukasus og \xc3\xb8st til elven Aldan i Sibir.  Siden 1937 hekker den ogs\xc3\xa5 helt syd p\xc3\xa5 Gr\xc3\xb8nland.  De fuglene som hekker i den nordligste delen av utbredelsesomr\xc3\xa5det trekker gjerne s\xc3\xb8rover om vinteren.  Den er en vanlig vintergjest i Storbritannia og Irland, selv om den sjelden hekker der._NEWLINE_I Norge er den vanlig over hele landet, og spesielt p\xc3\xa5 Vestlandet og i Nord-Norge.  De fleste trekker s\xc3\xb8rover til s\xc3\xb8r/vest-Europa i oktober\xe2\x80\x93november, men noen overvintrer ogs\xc3\xa5, spesielt om det har v\xc3\xa6rt rikelig med b\xc3\xa6r._NEWLINE_Arten finnes i: Albania, Aserbajdsjan, Belgia, Bosnia-Hercegovina, Bulgaria, Tsjekkia, Danmark, Egypt, Estland, Finland, Frankrike, Gr\xc3\xb8nland, Hellas, Hviterussland, Island, Iran, Irak, Irland, Israel, Italia, Jordan, Kasakhstan, Kina, Kirgisistan, Kroatia, Kypros, Kuwait, Latvia, Libanon, Libya, Liechtenstein, Litauen, Luxembourg, Malta, Montenegro, Nederland, Nord-Makedonia, Norge, Palestina, Polen, Portugal, Romania, Russland, Saudi-Arabia, Serbia, Slovakia, Slovenia, Spania, Sveits, Sverige, Syria, Tadsjikistan, Tyrkia, Tyskland, Ukraina, Ungarn, Storbritannia, Usbekistan og \xc3\x98sterrike.\n_START_SECTION_\nLevevis\n_START_PARAGRAPH_\nGr\xc3\xa5trosten legger det \xc3\xa5pne redet fortrinnsvis i tr\xc3\xa6r og busker i l\xc3\xb8v- eller blandingsskog, parker og hager.  Den opptrer som regel i flokk, og til forskjell fra andre troster ruger den helst i kolonier, sannsynligvis for gjensidig forsvar mot kr\xc3\xa5kefugler og andre eggtyver.  Angripere mot kolonien blir jaget med stor aggressivitet, kraftig varsling og bombardement med avf\xc3\xb8ring, som kan v\xc3\xa6re skadelig for andre fuglers fj\xc3\xa6rdrakt.  Den har derfor ogs\xc3\xa5 f\xc3\xa5tt navnet skittrast._NEWLINE_I mai\xe2\x80\x93juni legger hunnen 5\xe2\x80\x936 lysegr\xc3\xb8nne egg med brune flekker.  Hunnen ruger i 10\xe2\x80\x9314 dager, hvoretter begge foreldrene forer opp ungene.  Ungene er flyvedyktige etter ytterlige 12\xe2\x80\x9314 dager og forlater da redet._NEWLINE_Om v\xc3\xa5ren og sommeren lever den for det meste av meitemark, men ogs\xc3\xa5 andre slags sm\xc3\xa5dyr, s\xc3\xa5 som insekter og edderkopper, mens den om h\xc3\xb8sten og vinteren lever av b\xc3\xa6r, nedfallsfrukt o.l.'